George Floyd: Nadoodse ondersoek bekend; Trump maak stem dikPresident Donald Trump spreek Maandag die media toe in Washington. (Foto: AP Photo/Patrick Semansky) ’n Amptelike nadoodse ondersoek het bevind dat George Floyd se hart gaan staan het. Floyd se dood is as moord geklassifiseer. Die 46-jarige is dood nadat ’n polisiebeampte verlede week vir langer as agt minute op sy keel in Minneapolis in die Amerikaanse deelstaat Minnesota gekniel het. Onrus woed sedertdien in meer as 20 Amerikaanse stede oor Floyd se dood. President Donald Trump oorweeg om die weermag in stede te ontplooi om wet en orde te handhaaf. Dít nadat betogers in Washington in die VSA Sondagaand ŉ aandklokreël verontagsaam het en geboue, waaronder die historiese St. John’s Episcopal-kerk naby die Withuis, aan die brand gesteek het. Trump het dié optrede Maandag gedurende ’n mediakonferensie by die Withuis as ’n “skande” bestempel. Dít terwyl die polisie betogers uit ’n nabygeleë park met traangas en rubberkoeëls verjaag het. President Donald Trump Maandag op pad na die St. John’s Episcopal-kerk naby die Withuis. (Foto: AP Photo/Patrick Semansky) “Ek stuur duisende en duisende swaar gewapende soldate, militêre personeel en wetstoepassers uit om die oproer, plundering, vandalisme, aanrandings en beskadiging van eiendom stop te sit,” het Trump gesê. Ongeveer 16 000 van Trump se troepe is reeds ontplooi om die onrus te hanteer. “As ’n stad of staat weier om die nodige stappe te doen … dan sal ek die Amerikaanse weermag ontplooi en die probleem vinnig vir hulle oplos,” het die president gesê. Senior demokrate het Trump egter oor dié stellings gekap. Volgens Joe Biden, die presidensiële presidentskandidaat van dié party, gebruik Trump die Amerikaanse weermag “teen die Amerikaanse volk”. Nadoodse ondersoek Polisiebeamptes gedurende Sondagaand se onrus in Washington. (Foto: AP Photo/Alex Brandon) Die nadoodse ondersoek het ook bevind dat Floyd aan ’n hartkwaal gely en onlangs dwelms gebruik het. Hierdie bevindings is bekend gemaak kort na dié van ’n private ondersoek deur mediese ondersoekers wat deur die Floyd-gesin aangestel is. Volgens die private ondersoek is bevind dat Floyd weens ’n gebrek aan suurstof gesterf het as gevolg van druk op sy nek en rug. Die verslag het ook bevind dat Floyd vermoor is. Maroela Media het vroeër berig Derek Chauvin, die polisiebeampte, is Vrydag in hegtenis geneem op aanklagte van moord en strafbare manslag. Chauvin en drie kollegas is kort ná die voorval geskors. Bronne: BBC, CNN